ธปท.คิดบวกเศรษฐกิจโตสุด5%
ธปท.ชี้เศรษฐกิจโลกปีนี้ฟื้นตัวได้ดีกว่าปีก่อน ขณะที่สินเชื่อขยายตัวไปแล้วถึง 14%
18 ส.ค. 2554

ธปท.ชี้เศรษฐกิจโลกปีนี้ฟื้นตัวได้ดีกว่าปีก่อน ขณะที่สินเชื่อขยายตัวไปแล้วถึง 14%
นายเกริก วณิกกุล รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) กล่าวในงานสัมมนา “มุมมองเศรษฐกิจไทย ปีกระต่ายทอง2554” ซึ่งจัดในวาระครบรอบ 5 ปีธนาคารแลนด์ แอนด์ เฮ้าส์ เพื่อรายย่อยว่า ธปท.ประเมินเศรษฐกิจไทยปีนี้จะเติบโตที่ 35% ลดลงจากปีที่ผ่านมาที่ขยายตัวสูงถึง 7.8% โดยหากไม่มีเหตุการณ์รุนแรงภายในประเทศไทยเกิดขึ้นกับเศรษฐกิจไทยเหมือนในช่วงหลายปีที่ผ่านมา คาดว่าการขยายตัวของเศรษฐกิจในปีนี้น่าจะโตค่อนไปทางด้านบน หรือสูงสุดที่ 5% มากกว่าที่จะอยู่ในช่วงล่างหรือ 3%
สำหรับยอดการปล่อยสินเชื่อของธนาคารพาณิชย์ล่าสุดขยายตัวได้มากกว่า 14% ซึ่งถือว่าเป็นอัตราที่น่าพอใจ โดย ธปท.มีเป้าการขยายตัวทั้งปีที่ 8% ซึ่งเชื่อว่าสุดท้ายแล้วการปล่อยสินเชื่อจริงจะเชื่อมโยงกับการขยายตัวของเศรษฐกิจ 
ขณะที่อีกด้านที่ต้องจับตาคือ ปัจจัยเสี่ยงด้านการพุ่งขึ้นของราคาน้ำมันในตลาดโลก หากสถานการณ์ในประเทศลิเบียลุกลามไปยังประเทศตะวันออกกลางอื่นๆ ทำให้ราคาน้ำมันพุ่งสูงอย่างต่อเนื่องและจะกระทบกับการขยายตัวของเศรษฐกิจไทยในปีนี้ได้
“หากมองบรรยากาศการใช้จ่ายและการกินข้าวนอกบ้านของคนไทย จะเห็นว่าช่วงนี้ดีขึ้น หลายร้านอาหารเริ่มกลับมามีการจองมากขึ้น แสดงว่ามีคนออกมาทานข้าวนอกบ้านมากขึ้นกว่าในปีที่ผ่านมา” นายเกริก ระบุ
นายอารีพงศ์ ภู่ชอุ่ม ปลัดกระทรวงการคลัง เปิดเผยว่า ได้สั่งให้สำนักงานเศรษฐกิจการคลัง (สศค.) ศึกษาข้อมูลปัญหาความขัดแย้งทางการเมืองในกลุ่มประเทศตะวันออกกลาง ที่มีผลต่อราคาน้ำมันและราคาสินค้าว่าจะกระทบต่อการขยายตัวเศรษฐกิจไทยอย่างไร และจำเป็นต้องเตรียมมาตรการเพิ่มเติมอะไรบ้าง มาเสนอให้ทราบภายในสัปดาห์นี้ เพื่อเตรียมเสนอให้ นายกรณ์ จาติกวณิช รมว.คลัง พิจารณาต่อไป
“ตอนนี้ราคาสินค้าปรับตัวเพิ่มขึ้นจากราคาน้ำมันที่ปรับตัวสูงขึ้น แต่ในส่วนของประเทศไทยผลกระทบต่อการขยายตัวทางเศรษฐกิจยังน้อยมากเมื่อเทียบกับประเทศอื่น เพราะโชคดีที่ค่าเงินบาทของเราแข็งค่า ก็กระทบกับเงินเฟ้อลดลง” นายอารีพงศ์ กล่าว
ทั้งนี้ สถานการณ์ในตะวันออกกลางได้ส่งผลให้ราคาน้ำมันโลกทะยานเกิน 100 เหรียญสหรัฐต่อบาร์เรล